## Uredba o izmjenama i dopunama Uredbe o unutarnjem ustrojstvu Državnog inspektorata

### NN 127/2007 (12.12.2007.), Uredba o izmjenama i dopunama Uredbe o unutarnjem ustrojstvu Državnog inspektorata

# VLADA REPUBLIKE HRVATSKE

**3627**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 48/99, 15/2000, 127/2000, 59/2001, 199/2003 i 79/2007),
Vlada Republike Hrvatske je na sjednici održanoj 7. prosinca 2007. godine
donijela

## UREDBU

### IZMJENAMA I DOPUNAMA UREDBE O UNUTARNJEM USTROJSTVU DRŽAVNOG INSPEKTORATA

Članak 1.

U Uredbi o unutarnjem ustrojstvu Državnog inspektorata (»Narodne novine«, br.
66/2005 i 42/2006), članak 3. mijenja se i glasi:

*»Članak 3.*

Radi obavljanja poslova iz djelokruga Inspektorata, ustrojavaju se službe
(sektori).
Osim službi, ustrojavaju se posebne ustrojstvene jedinice – Kabinet glavnog
inspektora, Odjel za unutarnju reviziju, Odjel unutarnjeg nadzora i Odjel za
europske integracije.
Službe jesu:
1. Služba pravnih poslova
2. Služba upravljanja ljudskim resursima
3. Služba općih poslova
4. Služba nadzora u području prometa robe i usluga
5. Služba nadzora u području rada i zaštite na radu
6. Služba nadzora u području elektroenergetike, rudarstva i posuda pod tlakom.«.

Članak 2.

U članku 4. iza članka 4b. dodaje se članak 4c. koji glasi:

»ODJEL ZA EUROPSKE INTEGRACIJE

*Članak 4c.*

Odjel za europske integracije priprema i koordinira provedbu projekata u vezi s
korištenjem programa pomoći Europske unije, usklađuje aktivnosti ostalih službi
Inspektorata u vezi s uključivanjem Republike Hrvatske u Europsku uniju,
priprema pregovaračke platforme i sudjeluje u pregovorima o članstvu u Europskoj
uniji i prati njihovu provedbu; poduzima aktivnosti u vezi s prilagodbom
hrvatskog zakonodavstva koje se odnosi na poglavlja pravne stečevine Europske
unije: sloboda kretanja roba, pravo intelektualnog vlasništva, socijalna
politika i zapošljavanje, zaštita potrošača i zdravlja, te ostala pitanja iz
nadležnosti Inspektorata, inicira i predlaže izmjene i donošenje zakona i drugih
propisa sukladno s normama Europske unije, predlaže i skrbi o provedbi tehničke
i razvojne pomoći koju Europska unija daje Republici Hrvatskoj u dijelu koji se
odnosi na nadležnost Inspektorata, sudjeluje u radu međunarodnih gospodarskih
tijela i inicijativa u vezi sa suradnjom u regiji, koordinira suradnju s drugim
državnim tijelima i institucijama; obavlja druge poslove iz svoga djelokruga.«.

Članak 3.

Članak 5. mijenja se i glasi:

*»Članak 5.*

Služba pravnih poslova je unutarnja ustrojstvena jedinica u sastavu Inspektorata
koja obavlja inspekcijske i druge poslove iz djelokruga Inspektorata koji nisu
ovom Uredbom stavljeni u djelokrug drugih unutarnjih ustrojstvenih jedinica, a
koji se odnose na normativnu djelatnost u svezi s izradom propisa i primjenom
zakona i drugih propisa iz djelokruga Inspektorata, praćenje primjene i
osiguranje izvršenja zakona i drugih propisa, vođenje upravnog postupka, izradu
naputaka za rad inspektora, stručnih mišljenja i objašnjenja, davanje primjedaba
i mišljenja na prijedloge zakona i drugih propisa upućenih Vladi Republike
Hrvatske, praćenje odgovarajućih propisa objavljenih u službenim glasilima,
izradu prijedloga akata iz svog djelokruga, poslove u svezi s postupkom
odgovornosti za povrede službene dužnosti, nadzor nad radom inspektora glede
pravilnosti vođenja inspekcijskog i upravnog postupka (kontrolno-instruktivni
nadzor), te obavlja i druge poslove koje joj povjeri glavni inspektor.
Za obavljanje poslova Službe pravnih poslova ustrojavaju se odjeli:
1.1. Odjel pravnih poslova,
1.2. Odjel kontrolno-instruktivnog nadzora i unapređenja rada.«.

Članak 4.

Naslov ispred članka 7. i članak 7. brišu se.

Članak 5.

Članak 8. mijenja se i glasi:

*»1.2. Odjel kontrolno-instruktivnog nadzora i unapređenja rada*
Članak 8.

Odjel kontrolno-instruktivnog nadzora i unapređenja rada provodi u suradnji s
drugim službama Inspektorata kontrolno-instruktivni nadzor nad radom inspektora
koji se odnosi na pravilnost vođenja inspekcijskog, upravnog te postupka koji
prethodi sudbenim postupcima, a s ciljem utvrđivanja kvantitete i kvalitete
obavljenih inspekcijskih zadaća te ujednačavanja i unapređivanja rada. Poduzima
mjere zbog povreda službene dužnosti u obavljanju inspekcijskih poslova,
poglavito u svezi s neizvršavanjem i nesavjesnim izvršavanjem službeničkih
obveza, nezakonitosti rada i propuštanja izvršenja i poduzimanja mjera i radnji
na koje je inspektor ovlašten te odbijanja izvršenja zadataka. Radi
unapređivanja rada i ujednačavanja postupanja inspektora, surađuje s drugim
ustrojstvenim jedinicama Inspektorata. Obavlja i druge poslove koji su mu
stavljeni u nadležnost, odnosno poslove koje odredi glavni inspektor.«.

Članak 6.

Iza članka 8. dodaju se članci 8a., 8b. i 8c. koji glase:

»2. SLUŽBA UPRAVLJANJA LJUDSKIM RESURSIMA

*Članak 8a.*

Služba upravljanja ljudskim resursima je unutarnja ustrojstvena jedinica u
sastavu Inspektorata, koja obavlja upravne i druge stručne poslove koji se
odnose na organiziranje i provođenje stručnog osposobljavanja i usavršavanja
inspektora i drugih državnih službenika, u svrhu općeg povećavanja razine
znanja, vještina, sposobnosti i kvalifikacija državnih službenika (inspektora),
brine o upravljanju kadrovima u njihovom razvoju, daje mišljenja o pitanjima
koja se odnose na državnu službu, priprema prijedloge planova prijama u državnu
službu usklađujući raspored državnih službenika s planovima središnjeg tijela
državne uprave nadležnog za službeničke odnose, vodi osobne očevidnike
službenika i namještenika redovito dostavljajući nove podatke u središnji popis
državnih službenika, obavlja prijave i odjave nadležnim tijelima, te obavlja i
druge poslove koje odredi glavni inspektor.
Za obavljanje poslova Službe upravljanja ljudskim resursima ustrojavaju se
odjeli:
2.1. Odjel izobrazbe,
2.2. Odjel kadrovskih poslova.

*Članak 8b.

2.1. Odjel izobrazbe*

Odjel izobrazbe planira izobrazbu inspektora i drugih državnih službenika i
namještenika u Inspektoratu, unapređuje sustav izobrazbe i sudjeluje u izradi
novih modula izobrazbe, u svrhu povećanja razine znanja, vještina i sposobnosti
i kvalifikacije državnih službenika, što bi pridonijelo održavanju postojećih
sposobnosti i vještina te stjecanju i razvoju novih znanja, vještina i
sposobnosti sukladno osobnoj motivaciji, interesima i potrebama Inspektorata,
izrađuje godišnje i srednjoročne smjernice i planove izobrazbe, osigurava
jedinstveno upravljanje službenicima i namještenicima od uvođenja u evidenciju
izobrazbe, planira, usmjerava i nadzire provođenje svih potrebnih aktivnosti
(vrste izobrazbe, program izobrazbe, način provedbe izobrazbe) u cilju procjene
ukupnih potreba izobrazbe inspektora i drugih službenika i namještenika, te
obavlja i druge poslove koje odredi glavni inspektor.

*Članak 8c.

2.2. Odjel kadrovskih poslova*

Odjel kadrovskih poslova brine o upravljanju kadrovima i njihovom razvoju, daje
mišljenja o pitanjima koja se odnose na državnu službu, priprema prijedloge
planova prijama u državnu službu usklađujući raspored državnih službenika s
planovima središnjeg tijela državne uprave nadležnog za službeničke odnose,
sudjeluje u izradi strategija, programa i planova izobrazbe, vodi osobne
očevidnike službenika i namještenika redovito dostavljajući nove podatke u
središnji popis državnih službenika, provodi postupak prijama u državnu službu u
suradnji sa središnjim tijelom državne uprave nadležnim za službeničke odnose,
obavlja prijave i odjave nadležnim tijelima mirovinskog i zdravstvenog
osiguranja. Obavlja i druge poslove koji su mu stavljeni u nadležnost, odnosno
poslove koje odredi glavni inspektor.«.

Članak 7.

Ispred članka 9. redni broj: »2.« mijenja se u redni broj: »3.«.
U stavku 2. članka 9. redni brojevi: »2.1. i 2.2.« mijenjaju se u redne brojeve:
»3.1. i 3.2.«.

Članak 8.

Ispred članka 10. redni broj: »2.1.« mijenja se u redni broj: »3.1.«.
U članku 10. stavak 4. mijenja se i glasi:
»Za obavljanje poslova iz djelokruga Odjela financijsko-računovodstvenih, općih
poslova i nabave, ustrojavaju se odsjeci i odjeljci:

3.1.1. Odsjek financija i računovodstva,
3.1.2. Odsjek općih poslova i nabave,
3.1.2.1. Odjeljak pisarice u sjedištu,
3.1.2.2. Odjeljak pisarnice u Područnoj jedinici Rijeka,
3.1.2.3. Odjeljak pisarnice u Područnoj jedinici Split,
3.1.2.4. Odjeljak pisarnice u Područnoj jedinici Osijek,
3.1.2.5. Odjeljak pisarnice u Područnoj jedinici Varaždin,
3.1.2.6. Odjeljak pisarnice u Područnoj jedinici Zagreb.

3.1.1. Odsjek financija i računovodstva

Odsjek financija i računovodstva obavlja upravne i stručne poslove vezane za:
izradu prijedloga državnog proračuna za Državni inspektorat, brine o zakonitom,
racionalnom i svrsishodnom korištenju osiguranih sredstava u državnom proračunu,
izrađuje financijske planove i kontrolira trošenje proračunskih sredstava
sukladno tim planovima, sastavlja izvještaje o izvršenju financijskih planova,
podnosi zahtjeve za isplatu Ministarstvu financija, kontrolira naplatu i
korištenje sredstava od vlastitih prihoda; izradu analitičkog kontnog plana,
kontroliranje i likvidiranje knjigovodstvene dokumentacije, kontiranje,
knjiženje, obračun osobnih dohodaka, vođenje svih potrebnih knjigovodstvenih
evidencija i statistika iz financijskog i materijalnog poslovanja, sastavljanje
bruto bilance, periodičnih obračuna i završnog računa, te obavlja i druge
poslove u svezi s financijskim i računovodstvenim poslovanjem, odnosno poslove
koje odredi glavni inspektor.

3.1.2. Odsjek općih poslova i nabave

Odsjek općih poslova i nabave obavlja poslove koji se odnose na prijem i
otpremu, evidentiranja pismena i vodi pismohranu, obavlja poslove prijepisa i
umnožavanja materijala, oblikuje prepisane i umnožene tekstove za distribuciju i
krajnjeg korisnika, obavlja vanjsku i unutarnju dostavu pošte, poništava
pristojbe, vodi kontrolnik poštarine, obavlja poslove arhiviranja i čuvanja
arhivske građe, podnosi izvješća o stanju primljenih, riješenih i neriješenih
predmeta; poslove zaštite na radu; poslove pripremanja i usluživanja toplih i
hladnih napitaka, bezalkoholnih pića i jednostavnih jela; planira nabavu
sukladno osiguranim sredstvima u državnom proračunu i financijskom planu te
izrađuje godišnji plan i kvartalne planove nabave, organizira i provodi zakonom
propisani postupak nabave roba, usluga i ustupanja radova, sudjeluje u radu
povjerenstva za nabavu, vrši nabavu osnovnih sredstava, roba, kancelarijskog
materijala i sitnog inventara te ostalog potrošnog materijala i rezervnih
dijelova, usluga tekućeg i investicijskog održavanja, vodi ekonomat, izdaje
kancelarijski i potrošni materijal i druge robe, vodi materijalne evidencije, te
obavlja i druge poslove koje odredi glavni inspektor.
Odsjek obavlja poslove zaštite na radu sukladno propisima, poglavito predlaže
glavnom inspektoru mjere za provedbu propisa i poboljšanja stanja zaštite na
radu, predlaže i pruža stručnu pomoć službenicima i povjerenicima u provedbi
zaštite na radu, obavlja unutarnji nadzor nad primjenom zaštite na radu, prati
stanje i vodi evidencije u području zaštite na radu i obavlja ostale poslove
sukladno Zakonu o zaštiti na radu.

3.1.2.1. – 3.1.2.6. Odjeljak pisarnice u sjedištu i područnim jedinicama

Odjeljak pisarnice u sjedištu i područnim jedinicama obavlja administrativne
poslove u vezi s prijemom i otpremom, evidentiranjem i pregledom akata,
upisivanja akata, dostavljanja akta u rad, administrativno-tehničku obradu
akata, umnožavanje akata, otpremu akata, razvođenje akata i njihovo stavljanje u
arhiv i čuvanje, rukuje s predmetima u arhivu, vodi arhivsku knjigu i daje spise
na uvid službenicima, obavlja razlučivanje i pripremu za uništavanje zastarjele
arhivske građe, podnosi izvješća o stanju primljenih, riješenih i neriješenih
predmeta.«.

Članak 9.

Ispred članka 12. redni broj: »2.2.« mijenja se u redni broj: »3.2.«.

Članak 10.

Ispred članka 13. redni broj: »3« mijenja se u redni broj: »4«, a članak 13.
mijenja se i glasi:

»4. SLUŽBA NADZORA U PODRUČJU PROMETA ROBE I USLUGA

*Članak 13.*

Služba nadzora u području prometa robe i usluga je unutarnja ustrojstvena
jedinica u sastavu Inspektorata, koja obavlja inspekcijske i druge poslove koji
se odnose na primjenu zakona i drugih propisa u području prometa robe i usluga;
zaštite potrošača; energetske djelatnosti, komunalnog gospodarstva, cestovnog
prijevoza, cijena, pristojbi, pretplata; promet predmetima od plemenitih kovina;
nadzor nad provedbom ugovora o uskladištenju i čuvanju robnih zaliha i stanje
zaliha; obavljanja ugostiteljske i turističke djelatnosti, prijava i odjava
turista, obračun, naplata i uplata boravišne pristojbe; nadzor kakvoće proizvoda
iz uvoza i iz domaće proizvodnje; poslove koji se odnose na tehničke i
sigurnosne zahtjeve za proizvode, postupak ispitivanja i ocjenjivanja
sukladnosti s propisanim zahtjevima, isprave koje moraju imati proizvodi u
prometu, deklariranje, označavanje, obilježavanje i pakiranje proizvoda; zaštitu
znakova razlikovanja proizvoda u prometu roba, zaštitu intelektualnog
vlasništva, ispravnost mjerila i uporaba mjernih jedinica, prethodno ispitivanje
propisane i deklarirane kakvoće neprehrambenih proizvoda, kontrola kakvoće hrane
sa zaštićenom oznakom zemljopisnog podrijetla, oznakom izvornosti i oznakom
tradicionalnog ugleda; prati primjenu propisa, izrađuje i predlaže naputke za
rad inspektora za provođenje nadzora i daje mišljenja o primjeni propisa iz svog
djelokruga, izrađuje prijedlog plana i programa rada kao i izvješća o obavljenom
nadzoru i poduzetim mjerama; surađuje s drugim tijelima državne uprave, pravnim
osobama s javnim ovlastima u zemlji i odgovarajućim tijelima u inozemstvu,
izrađuje nacrte drugostupanjskih rješenja za upravna područja iz svog
djelokruga, izrađuje prijedloge odgovora na tužbu protiv rješenja Povjerenstva
za žalbe, u suradnji sa Službom pravnih poslova obavlja nadzor nad radom
inspektora glede pravilnosti vođenja inspekcijskog i upravnog postupka te
obavlja i druge poslove koje joj odredi glavni inspektor.
Za obavljanje poslova Službe nadzora u području prometa robe i usluga
ustrojavaju se odjeli:
4.1. Odjel prometa robe i usluga,
4.2. Odjel zaštite potrošača,
4.3. Odjel ugostiteljstva i turizma,
4.4. Odjel tehničkog zakonodavstva,
4.5. Odjel intelektualnog vlasništva,
4.6. Odjel ispitivanja sukladnosti (laboratorij),
4.7. Odjel nadzora hrane.«.

Članak 11.

Članak 14. mijenja se i glasi:

*»4.1. Odjel prometa robe i usluga

Članak 14.*

Odjel prometa robe i usluga obavlja inspekcijske poslove koji se odnose na
primjenu i provođenje zakona i drugih propisa u području prometa robe i usluga,
komunalnog gospodarstva osim nezakonite naplate i cijena, odobrenja za početak
obavljanja djelatnosti, nadzor nad provedbom propisa za energetske djelatnosti
osim nezakonite naplate i cijena, prometa predmeta od plemenitih kovina,
ispravnost mjerila i uporaba mjernih jedinica, nadzor nad provedbom ugovora o
uskladištenju i čuvanju robnih zaliha i stanje zaliha, obilježavanje proizvoda
markicama i drugi oblici obilježavanja po posebnim propisima, izrađuje i
predlaže naputke za rad inspektora prati primjenu propisa; predlaže i organizira
provođenje posebnih akcija nadzora nad primjenom pojedinih propisa; izrađuje
nacrte drugostupanjskih rješenja, izrađuje prijedloge odgovora na tužbe protiv
rješenja Povjerenstva za žalbe, poduzima mjere i aktivnosti za pravovremeno i
stručno obavljanje nadzora, pokreće inicijativu za izmjene i dopune zakona i
drugih propisa, predlaže programe rada, izrađuje izvješća o obavljenom nadzoru i
poduzetim mjerama, pruža stručnu pomoć i usmjerava na određene zadaće i poslove,
brine se o provođenju metodologije rada te obavlja i druge poslove koje odredi
glavni inspektor.«.

Članak 12.

Članak 15. mijenja se i glasi:

*»4.2. Odjel zaštite potrošača

Članak 15.*

Odjel zaštite potrošača obavlja inspekcijske poslove u svezi primjene i
provođenja zakona i drugih propisa u području zaštite potrošača koji se odnose
na zaštitu potrošača u području prodaje proizvoda i pružanja usluga, kakvoće
proizvoda i usluga, cijene proizvoda i usluga, javnih usluga koje se pružaju
potrošačima, potrošačkih zajmova, označavanja i pakiranja proizvoda, isprava
koje moraju imati proizvodi u prometu, brze razmjene, obavijesti (RAPEX) o
mjerama i radnjama u pogledu proizvoda koji predstavljaju ozbiljan rizik za
sigurnost potrošača; obavlja poslove koji omogućuju brži protok informacija o
povredi propisa kojima se uređuje zaštita potrošača i pravodobno poduzima mjere
na otklanjanju tih pojava (CISZP), prati primjenu propisa, predlaže i organizira
provođenje posebnih akcija nadzora nad primjenom pojedinih propisa, izrađuju
nacrte drugostupanjskih rješenja, izrađuje prijedloge odgovora na tužbe protiv
rješenja Povjerenstva za žalbe, prati i poduzima mjere i aktivnosti za
pravodobno i stručno obavljanje nadzora, pokreće inicijativu za izmjenu i dopunu
zakona i drugih propisa, predlaže programe rada, izrađuje izvješća o obavljenom
nadzoru i poduzetim mjerama, predlaže i izrađuje naputke za rad inspektora,
pruža stručnu pomoć i usmjerava na određene zadaće i poslove, brine se o
provođenju metodologije rada te obavlja i druge poslove koje odredi glavni
inspektor.
Za obavljanje poslova Odjela zaštite potrošača ustrojavaju se odsjeci:
4.2.1. Odsjek za nadzor prodaje proizvoda i pružanje usluga,
4.2.2. Odsjek za razmjenu obavijesti i informacija o proizvodu (RAPEX) i
centralni informacijski sustav (CISZP).

4.2.1. Odsjek za nadzor prodaje proizvoda i pružanje usluga

Odsjek za nadzor prodaje proizvoda i pružanje usluga obavlja inspekcijske
poslove u svezi primjene i provođenja zakona i propisa u području zaštite
potrošača koji se odnose na zaštitu potrošača u području prodaje proizvoda i
pružanja usluga, kakvoće proizvoda i usluga, cijene proizvoda i usluga, javnih
usluga koje se pružaju potrošačima, potrošačkih zajmova, označavanja i pakiranja
proizvoda, te obavlja i druge poslove koje odredi glavni inspektor.

4.2.2. Odsjek za razmjenu obavijesti i informacija o proizvodu (RAPEX) i
centralni informacijski sustav (CISZP)

Odsjek za razmjenu obavijesti i informacija o proizvodu (RAPEX) i centralni
informacijski sustav (CISZP) obavlja poslove koji se odnose na postupak brze
razmjene obavijesti o mjerama i radnjama u pogledu proizvoda (osim hrane, hrane
za životinje i rabljenih proizvoda) koji predstavljaju ozbiljan rizik za
zdravlje i sigurnost potrošača, postupak razmjene informacija o mjerama i
radnjama u pogledu proizvoda koji ne predstavljaju ozbiljan rizik za zdravlje
potrošača, prima i šalje obavijesti od kontaktne točke, prenosi obavijesti
Europske komisije drugim kontaktnim mjestima, po zaprimanju službene obavijesti
od Europske komisije provjerava i utvrđuje je li proizvod stavljen na tržište
Republike Hrvatske, prikuplja sve bitne informacije, provodi eventualnu dodatnu
procjenu rizika, ako je potrebno; procjenjuje potrebu primjene odgovarajućih
mjera, pomaže pri objašnjenju obveza i zahtjeva u pogledu službenog
obavješćivanja o opasnim proizvodima, pomaže u uspostavi mreže kontaktnih mjesta
na različitim razinama i osigurava ispravno funkcioniranje postupaka za razmjenu
obavijesti unutar Republike Hrvatske, službeno obavještava u okviru RAPEX-a
Komisiju o dobrovoljnim mjerama koje su poduzeli proizvođači i raspačavači s
ciljem da se izbjegne rizik koji predstavlja proizvod, te obavlja i druge
poslove koje odredi glavni inspektor. Odsjek obavlja i poslove iz djelokruga
Inspektorata kojima se omogućuje brži protok informacija o povredi propisa
kojima se uređuje zaštita potrošača i pravodobno poduzima mjere na otklanjanju
tih pojava (CISZP). Pribavlja, obrađuje i analizira strukturu prijava potrošača
i pruža informatičku potporu sustavu RAPEX.«.

Članak 13.

Ispred članka 16. redni broj: »3.3.« mijenja se u redni broj: »4.3.«.

Članak 14.

Članak 17. mijenja se i glasi:

*»4.4. Odjel tehničkog zakonodavstva*
*Članak 17.*

Odjel tehničkog zakonodavstva obavlja poslove inspekcijskog nadzora nad
primjenom zakona i drugih propisa kojima se uređuju tehnički i sigurnosni
zahtjevi za proizvode, prava i obveze pravnih i fizičkih osoba koje stavljaju
proizvode na tržište, postupke ispitivanja i ocjene sukladnosti s propisanim
zahtjevima, namjensko korištenje naftnih derivata, dokumente (tehničku
dokumentaciju, potvrde, jamstva, upute za uporabu, upute za sklapanje,
održavanje, upozorenja i sl.), koje moraju imati proizvodi prije stavljanja na
tržište, način deklariranja, pakiranja i označivanja proizvoda propisanim
oznakama, pravodobno obavješćivanje o opasnostima koje proizvodi mogu
predstavljati, te po potrebi povlačenje proizvoda s tržišta, prati primjenu
propisa, predlaže i organizira provođenje posebnih akcija nadzora nad primjenom
pojedinih propisa, prati i poduzima mjere i aktivnosti za pravodobno i stručno
obavljanje nadzora, pokreće inicijativu za izmjene i dopune zakona i drugih
propisa, izrađuje nacrte drugostupanjskih rješenja, izrađuje prijedloge odgovora
na tužbe protiv rješenja Povjerenstva za žalbe, predlaže programe rada, izrađuje
izvješća o obavljenom nadzoru i poduzetim mjerama, izrađuje i predlaže naputke
za rad inspektora za provođenje nadzora i daje mišljenja o primjeni propisa iz
svog djelokruga, pruža stručnu pomoć i usmjerava na određene zadaće i poslove,
brine se o provođenju metodologije rada te obavlja i druge poslove koje odredi
glavni inspektor.«.

Članak 15.

Ispred članka 18. redni broj: »3.5.« mijenja se u redni broj: »4.5.«.

Članak 16.

Podnaslov ispred članka 19. i članak 19. mijenjaju se i glase:

*»4.6. Odjel ispitivanja sukladnosti (laboratorij)*
Članak 19.

Odjel ispitivanja sukladnosti (laboratorij) obavlja prethodna laboratorijska
ispitivanja propisane i/ili deklarirane kakvoće neprehrambenih proizvoda u
odnosu na primjenu zakona i drugih propisa kojima se uređuju tehnički zahtjevi
za proizvode i ocjenu sukladnosti proizvoda koji se stavljaju na tržište i/ili
uporabu; ispituje opću sigurnost proizvoda prema značajkama proizvoda, osobito
njegov sirovinski sastav, pakiranje i upute za sklapanje; utjecaj nekog
proizvoda na druge proizvode u slučaju kad se razumno može predvidjeti da će se
on upotrebljavati s drugim proizvodima; ispituje i procjenjuje rizik kojem je
izložen potrošač kad upotrebljava određeni proizvod, osobito djeca i starije
osobe; ispituje ozbiljni rizik koji zahtijeva brzo djelovanje; nadzire
ispravnost ispunjavanja zahtjeva iz tehničkih propisa te valjanost dokumenata o
sukladnosti; nadzire način označavanja proizvoda; izdaje izvješće (nalaz i
mišljenje) o obavljenom prethodnom ispitivanju u kojem se navodi jesu li
ispunjeni odgovarajući tehnički zahtjevi za proizvode, i pravilnost označavanja
proizvoda i navodi jesu li ispunjeni uvjeti o općoj sigurnosti proizvoda; prati
primjenu propisa, predlaže i organizira provođenje posebnih akcija nadzora nad
primjenom pojedinih propisa, prati i poduzima mjere i aktivnosti za pravodobno i
stručno obavljanje nadzora, pokreće inicijativu za izmjene i dopune zakona i
drugih propisa, predlaže programe rada, izrađuje izvješća o obavljenom nadzoru i
poduzetim mjerama, izrađuje i predlaže naputke za rad inspektora za provođenje
nadzora, pruža stručnu pomoć i usmjerava na određene zadaće i poslove, brine se
o provođenju metodologije rada te obavlja i druge poslove koje odredi glavni
inspektor.«.

Članak 17.

Iza članka 19. dodaje se podnaslov i članak 19a. koji glasi:

*»4. 7. Odjel nadzora hrane*
*Članak 19a.*

Odjel nadzora hrane obavlja poslove inspekcijskog nadzora nad primjenom zakona i
drugih propisa koji se odnose na nadzor i primjenu propisa u maloprodaji glede
sadržaja obavijesti o proizvodu radi kontrole kakvoće namirnica životinjskog
podrijetla, te provodi postupak uzorkovanja i analize namirnica životinjskog
podrijetla; kontrole kakvoće hrane sa zaštićenom oznakom zemljopisnog
podrijetla, oznakom izvornosti i oznakom tradicionalnog ugleda; kakvoće
proizvoda životinjskog podrijetla; označavanje, ispravnost i kakvoću mošta, vina
ili drugih proizvoda od grožđa i vina te voćnih vina u prometu; prati primjenu
propisa, predlaže i organizira provođenje posebnih akcija nadzora nad primjenom
pojedinih propisa, izrađuje nacrte drugostupanjskih rješenja, izrađuje
prijedloge odgovora na tužbe protiv rješenja Povjerenstva za žalbe, prati i
poduzima mjere i aktivnosti za pravodobno i stručno obavljanje nadzora, pokreće
inicijativu za izmjene i dopune zakona i drugih propisa, predlaže programe rada,
izrađuje izvješća o obavljenom nadzoru i poduzetim mjerama, izrađuje i predlaže
naputke za rad inspektora za provođenje nadzora, pruža stručnu pomoć i usmjerava
na određene zadaće i poslove, brine se o provođenju metodologije rada te obavlja
i druge poslove koje odredi glavni inspektor.«.

Članak 18.

Ispred članka 20. redni broj: »4« mijenja se u redni broj: »5«.
U stavku 2. članka 20. redni brojevi: »4.1. i 4.2.« mijenjaju se u redne
brojeve: »5.1. i 5.2.«.

Članak 19.

Ispred članaka 21. i 22. redni broj: »4.1. i 4.2.« mijenja se u redni broj:
»5.1. i 5.2.«.

Članak 20.

Ispred članka 23. redni broj: »5« mijenja se u redni broj: »6«.
U stavku 2. članka 23. redni broj: »5.1., 5.2. i 5.3.« mijenja se u redni broj:
»6.1., 6.2. i 6.3.«.

Članak 21.

Ispred članaka 24., 25. i 26. redni broj: »5.1., 5.2. i 5.3.« mijenja se u redni
broj: »6.1., 6.2. i 6.3.«.

Članak 22.

Članak 27. mijenja se i glasi:
»Radi učinkovitog i neposrednog obavljanja poslova i zadaća u područnim
jedinicama Inspektorata, sa sjedištem u Rijeci, Splitu, Osijeku, Varaždinu i
Zagrebu ustrojavaju se:
U područnoj jedinici Rijeka:
– Odjel za nadzor u prometu robe i usluga
– Odsjek za nadzor u području prometa robe i usluga
– Odsjek za nadzor u području ugostiteljstva i turizma
– Odjel za nadzor u području radnih odnosa i zaštite na radu
– Odsjek za nadzor u području radnih odnosa
– Odsjek za nadzor u području zaštite na radu
– Odjel za nadzor u području elektroenergetike, rudarstva i posuda pod tlakom
U područnoj jedinici Split:
– Odjel za nadzor u prometu robe i usluga
– Odsjek za nadzor u području prometa robe i usluga
– Odsjek za nadzor u području ugostiteljstva i turizma
– Odjel za nadzor u području radnih odnosa i zaštite na radu
– Odsjek za nadzor u području radnih odnosa
– Odsjek za nadzor u području zaštite na radu
– Odjel za nadzor u području elektroenergetike, rudarstva i posuda pod tlakom
U područnoj jedinici Osijek:
– Odjel za nadzor u prometu robe i usluga
– Odsjek za nadzor u području prometa robe i usluga
– Odsjek za nadzor u području ugostiteljstva i turizma
– Odjel za nadzor u području radnih odnosa i zaštite na radu
– Odsjek za nadzor u području radnih odnosa
– Odsjek za nadzor u području zaštite na radu
– Odjel za nadzor u području elektroenergetike, rudarstva i posuda pod tlakom
U područnoj jedinici Varaždin:
– Odjel za nadzor u prometu robe i usluga
– Odsjek za nadzor u području prometa robe i usluga
– Odsjek za nadzor u području ugostiteljstva i turizma
– Odjel za nadzor u području radnih odnosa i zaštite na radu
– Odsjek za nadzor u području radnih odnosa
– Odsjek za nadzor u području zaštite na radu
– Odjel za nadzor u području elektroenergetike, rudarstva i posuda pod tlakom
U područnoj jedinici Zagreb:
– Odjel za nadzor u prometu robe i usluga
– Odsjek za nadzor u području prometa robe i usluga
– Odsjek za nadzor u području ugostiteljstva i turizma
– Odsjek za nadzor u području tehničkog zakonodavstva i intelektualnog
vlasništva
– Odjel za nadzor u području radnih odnosa i zaštite na radu
– Odsjek za nadzor u području radnih odnosa
– Odsjek za nadzor u području zaštite na radu
– Odjel za nadzor u području elektroenergetike, rudarstva i posuda pod tlakom.«.

Članak 23.

Članak 28. mijenja se i glasi:
»Odjel za nadzor u prometu robe i usluga u područnim jedinicama obavlja
inspekcijske poslove koji se odnose na primjenu i provođenje zakona i drugih
propisa u području prometa robe i usluga, zaštite potrošača, područja
ugostiteljstva i turizma, zaštitu intelektualnog vlasništva i tehničkih i
sigurnosnih zahtjeva za proizvode, obavlja i druge poslove koje mu se stave u
nadležnost.
Odsjek za nadzor u području prometa robe i usluga, osim u Područnoj jedinici
Zagreb, obavlja inspekcijske poslove koji se odnose na primjenu i provođenje
zakona u području prometa robe i usluga, zaštite potrošača, cijena,
mjeriteljstva i mjernih jedinica, poslove koji se odnose na tehničke i
sigurnosne zahtjeve za proizvode, postupak ispitivanja i ocjenjivanja
sukladnosti s propisanim zahtjevima, isprava koje moraju imati proizvodi u
prometu, označavanje, obilježavanje i pakiranje proizvoda te zaštite znakova
razlikovanja proizvoda u proizvodnji i prometu i zaštite intelektualnog
vlasništva.
Odsjek za nadzor u području prometa robe i usluga u Područnoj jedinici Zagreb,
obavlja inspekcijske poslove koji se odnose na primjenu i provođenje zakona u
području prometa robe i usluga, zaštite potrošača, cijena, mjeriteljstva i
mjernih jedinica.
Odsjek za nadzor u području ugostiteljstva i turizma obavlja poslove koji se
odnose na ugostiteljstvo i turizam, prijavu i odjavu turista, obračun, naplata i
uplata boravišne pristojbe.
Odsjek za nadzor u području tehničkog zakonodavstva i intelek­tualnog vlasništva
u Područnoj jedinici Zagreb obavlja inspekcijske poslove koji se odnose na
primjenu i provođenje zakona i drugih propisa u područjima koji se odnose na
tehničke i sigurnosne zahtjeve za proizvode, postupak ispitivanja i ocjenjivanja
sukladnosti s propisanim zahtjevima, isprave koje moraju imati proizvodi u
prometu, deklariranje, označavanje, obilježavanje i pakiranje proizvoda,
ispravnost mjerila i uporaba mjernih jedinica, zaštite znakova razlikovanja
proizvoda u proizvodnji i prometu roba, promet i reproduciranje (umnožavanje)
glazbenih i kinematografskih djela snimljenih na nosačima zvuka i slike,
računalnih programa i knjiga, zaštita industrijskog dizajna, žigova i korištenje
oznaka zemljopisnog podrijetla, promet proizvoda izrađenih prema izumu.
Odjel za nadzor u području radnih odnosa i zaštite na radu, obavlja poslove koji
se odnose na nadzor provedbe propisa kojima se uređuju odnosi između radnika i
poslodavaca i posredovanja pri zapošljavanju i zaštite na radu.
Odsjek za nadzor u području radnih odnosa obavlja poslove koji se odnose na
nadzor provedbe propisa kojima se uređuju odnosi između radnika i poslodavaca i
posredovanja pri zapošljavanju.
Odsjek za nadzor u području zaštite na radu obavlja poslove koji se odnose na
nadzor provedbe i primjene propisa kojima se uređuju odnosi između radnika i
poslodavca u području zaštite na radu.
Odjel za nadzor u području elektroenergetike, rudarstva i posuda pod tlakom
obavlja inspekcijske i druge poslove koji se odnose na obavljanje
elektroenergetskih djelatnosti, obveze energetskih subjekata i kupaca energije u
vezi sa sigurnošću i kakvoćom električne energije, obvezom sudionika tijekom
projektiranja proizvodnje odnosno gradnje, sukladnosti, stavljanje u uporabu i
uporaba energetskih objekata, te priključak na mrežu, istraživanje i
eksploataciju mineralnih sirovina, primjenu tehničkih normi i zaštite od požara
u rudarstvu, rudarska mjerenja, uvjete za obavljanje poslova, kontrolu
poslovanja u djelatnosti eksploatacije mineralnih sirovina, kotlovska
postrojenja i opremu postrojenja pod tlakom, kakvoću materijala za izgradnju
postrojenja i opreme pod tlakom, uvjete zaposlenih na poslovima u kotlovnicama i
osoba koje projektiraju, konstruiraju, izrađuju i montiraju kotlovska
postrojenja.
Za obavljanje poslova iz djelokruga Odjela za nadzor u području
elektroenergetike, rudarstva i posuda pod tlakom određuju se samostalni
izvršitelji u Područnoj jedinici Osijek, Ispostava – Odsjek inspekcijskog
nadzora u Slavonskom Brodu i Područnoj jedinici Split, Ispostava – Odsjek
inspekcijskog nadzora u Zadru.
Odsjeci ustrojeni prema odredbama ovoga članka obavljaju i poslove prikupljanja,
objedinjavanja i analize izvješća o obavljenom inspekcijskom nadzoru odsjeka i
izvješća o obavljenom inspekcijskom nadzoru u ispostavama područnih jedinica u
predmetima iz svog djelokruga.
Ustrojstvene jedinice iz stavka 1. – 11. ovog članka obavljaju i druge poslove
koje odredi nadređeni službenik.«.

Članak 24.

U članku 29. stavku 2. dodaje se podstavak 11. koji glasi:
»Ispostava – Odsjek inspekcijskog nadzora u Senju«.

Članak 25.

U članku 32. stavci 2. i 4. mijenjaju se i glase:
»Na čelu odjela u sjedištu Inspektorata su načelnici odjela koji imaju stručne
ovlasti i u odnosu na inspektore u ustrojstvenim jedinicama nižeg ranga.
Na čelu odjela u područnim jedinicama su načelnici odjela koji imaju stručne
ovlasti i u odnosu na inspektore u ustrojstvenim jedinicama nižeg ranga svoje
područne jedinice.«.

Članak 26.

U tabelarnom prikazu okvirnog broja državnih službenika i namještenika, mijenja
se okvirni broj državnih službenika i namještenika potrebnih za obavljanje
poslova iz djelokruga Inspektorata.
Novi okvirni broj državnih službenika i namještenika potrebnih za obavljanje
poslova iz djelokruga Inspektorata utvrđuje se u Tablici, koja je sastavni dio
ove Uredbe, a koja se ne objavljuje u »Narodnim novinama«.

Članak 27.

Glavni inspektor uskladit će Pravilnika o unutarnjem redu Inspektorata s
odredbama ove Uredbe u roku od 60 dana od dana njezina stupanja na snagu.

Članak 28.

Ova Uredba stupa na snagu osmog dana od dana objave u »Narodnim novinama«.

Klasa: 023-03/07-01/22
Urbroj: 5030105-07-1
Zagreb, 7. prosinca 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 127/2007-3627
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)